Borgere i Aalborg vil beholde den samme indsigt i forvaltningen som hidtil.

Politikerne i Aalborg Byråd er enige om at fortsætte med adgang til aktindsigt i deres papirer som hidtil, oplyser DR Nordjylland. Folketinget vedtog en ny offentlighedslov fornylig. En lov, der træder i kraft ved årsskiftet. Men lovens stramning vedrørende mulighederne for at få et kig på politikernes og forvaltningernes kalendere får ingen virkning i Aalborg Kommune. Et enigt byråd har vedtaget, "at Aalborg Kommune fortsat vil give aktindsigt i de tilfælde, hvor den nye offentlighedslov, til forskel fra den tidligere, begrænser adgangen til aktindsigt." Citat slut. - Vi har intet imod at borgerne kan få vores kalendere at se, siger borgmester Henning G. Jensen. Han tilføjer samtidig med hensyn til loven, at han synes, at nogen af de forbedringer, han mener, der er i loven, er blevet glemt i debatten indtil nu.